Document ID: 32014R1016

DELEGIRANA UREDBA KOMISIJE (EU) št. 1016/2014
z dne 22. julija 2014
o spremembi Priloge II k Uredbi (EU) št. 978/2012 Evropskega parlamenta in Sveta o uporabi sheme splošnih tarifnih preferencialov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (1) ter zlasti člena 5(3) Uredbe,
ob upoštevanju naslednjega:
(1)
Člen 4 Uredbe (EU) št. 978/2012 („uredba o GSP“) določa merila za dodelitev tarifnih preferencialov v okviru splošnega režima splošne sheme preferencialov („GSP“).
(2)
Člen 4(1)(a) uredbe o GSP določa, da država, ki jo Svetovna banka tri zaporedna leta uvrsti med države z visokim ali višjim srednjim dohodkom, ne bi smela uživati ugodnosti preferencialov GSP. Vendar se člen 4(1)(a) v skladu s členom 4(3) uredbe o GSP ne bi smel uporabljati do 21. novembra 2014 za države, ki so do 20. novembra 2012 parafirale dvostranski režim preferencialnega dostopa do trga.
(3)
Člen 4(1)(b) uredbe o GSP določa, da država, ki uživa ugodnosti režima preferencialnega dostopa do trga, ki zagotavlja enake ali boljše tarifne preferenciale kot shema za praktično celotno trgovino, ne bi smela uživati preferencialov GSP.
(4)
Seznam držav upravičenk do splošnega GSP je določen v Prilogi II k uredbi o GSP. Člen 5 uredbe o GSP določa, da se mora Priloga II pregledati do 1. januarja vsako leto, da odraža spremembe v zvezi z merili iz člena 4. Poleg tega določa, da morajo imeti država upravičenka do GSP in gospodarski subjekti dovolj časa za ustrezno prilagoditev spremembi statusa države na podlagi GSP. Zato se mora režim GSP uporabljati še eno leto po začetku veljavnosti spremembe statusa države na podlagi člena 4(1)(a).
(5)
Z Uredbo Sveta (EU) št. 1528/2007 (2) uživajo med drugim Republika Bocvana („Bocvana“), Republika Kamerun („Kamerun“), Republika Slonokoščena Obala („Slonokoščena Obala“), Republika Fidži („Fidži“), Republika Gana („Gana“), Republika Kenija („Kenija“), Republika Namibija („Namibija“) in Kraljevina Svazi („Svazi“) ugodnosti režima preferencialnega dostopa do trga, ki zagotavlja enako ali boljšo raven tarifnih preferencialov kot GSP. V skladu s členom 4(1)(b) uredbe o GSP navedene države niso bile vključene v Prilogo II, ker so že uživale ugodnosti takega preferencialnega dostopa do trga.
(6)
Navedene države so vključene v Prilogo I k uredbi o GSP kot države, ki izpolnjujejo pogoje za upravičenost do GSP.
(7)
Režim dostopa do trga iz Uredbe (EU) št. 1528/2007 od 1. oktobra 2014 ne zajema več Bocvane, Kameruna, Slonokoščene obale, Fidžija, Gane, Kenije, Namibije in Svazija v skladu z Uredbo (EU) št. 527/2013 Evropskega parlamenta in Sveta (3). Te države so države, ki izpolnjujejo pogoje za upravičenost do GSP, kakor so opredeljene v členu 2(c) uredbe o GSP, in ki od 1. oktobra 2014 izpolnjujejo merila iz člena 4 uredbe o GSP. Zato bi bilo treba te države vključiti v Prilogo II k uredbi o GSP z začetkom uporabe 1. oktobra 2014.
(8)
Svetovna banka je v letih 2011, 2012 in 2013 Bocvano in Namibijo uvrstila med države z višjim srednjim dohodkom. Državi sta kljub temu do 20. novembra 2012 parafirali dvostranski sporazum z Unijo o preferencialnem dostopu do trga, ki zagotavlja enake ali boljše tarifne preferenciale kot GSP za praktično celotno trgovino, vendar ga še ne uporabljata. Zato se člen 4(1)(a) ne uporablja za navedeni državi do 21. novembra 2014.
(9)
V skladu s členom 5(2)(a) uredbe o GSP se sklep o črtanju države upravičenke s seznama držav upravičenk do GSP začne uporabljati eno leto po začetku veljavnosti navedenega sklepa. Vendar v skladu s členom 4(3) uredbe o GSP črtanje Bocvane in Namibije ne more začeti veljati pred 22. novembrom 2015. V skladu z letno posodobitvijo Priloge II k uredbi o GSP bi moralo črtanje Bocvane in Namibije iz navedene priloge začeti veljati s 1. januarjem 2016. Zato bi bilo treba Bocvano in Namibijo vključiti v Prilogo II k uredbi o GSP od 1. oktobra 2014 do 31. decembra 2015 -
SPREJELA NASLEDNJO UREDBO:
Člen 1
Spremembe Uredbe (EU) št. 978/2012
Priloga II k Uredbi (EU) št. 978/2012 se spremeni:
(a)
naslednje države in ustrezne abecedne oznake se vstavijo v stolpca A oziroma B:
BW
Bocvana
CM
Kamerun
CI
Slonokoščena obala
FJ
Fidži
GH
Gana
KE
Kenija
NA
Namibija
SZ
Svazi
(b)
naslednji državi in ustrezni abecedni oznaki se črtajo iz stolpcev A oziroma B:
BW
Bocvana
NA
Namibija
Člen 2
Začetek veljavnosti in uporaba
Ta uredba začne veljati dan po objavi v Uradnem listu Evropske unije.
Člen 1(a) se uporablja od 1. oktobra 2014.
Člen 1(b) se uporablja od 1. januarja 2016.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. julija 2014

Labels: 3
15
19